N2 by Grabouw teen spitstyd weer gesluitVerkeersopeenhopings Maandagaand op Sir Lowryspas. (Foto: Verskaf) Die N2 tussen Grabouw en Sir Lowryspas in die Wes-Kaap is Maandagaand weer gesluit weens onluste. Kenny Africa, Wes-Kaapse verkeershoof, het omstreeks 18:00 gesê dié pad is weer gesluit nadat dit vroegoggend gesluit is omdat betogers klippe op die pad begin gooi het. Volgens Siyabulela Malo, woordvoerder van die polisie, het ŉ stuk of 300 betogers vanoggend om 02:00 buitebande aan die brand gesteek en groot klippe op die snelweg gepak om die pad vir verkeer te versper. Dié protesaksie het reeds verlede week begin met ŉ groep kontraktuele plaaswerkers wat ongelukkig is oor behuising en lone, het Malo verduidelik. Die N2 by Grabouw is sedert vroegoggend gesluit nadat betogers klippe op dié pad begin gooi het. (Foto: Verskaf) Volgens Malo was die N2 deur die dag vir ŉ ruk oopgestel toe die groep betogers buite die plaaslike polisiestasie gewag het op terugvoer van ŉ vergadering waarin hul griewe bespreek is. ŉ Saak van openbare geweld is by die polisie aanhangig gemaak. Niemand is nog in verband met die betoging in hegtenis geneem nie. Africa het motoriste gemaan om Clarenceweg al langs die kusroete te gebruik aangesien die pad sedertdien ook by Gordonsbaai en Botrivier gesluit is.